Mérsékletet kér az unió a sztrájkolóktól
A német ipari dolgozókat mérsékletre szólította fel a bérköveteléseikben az Európai Unió. A felszólítás az unió válasza a mintegy 60 ezer német munkás hétfõi tüntetésére. Ez volt Németországban a legnagyobb munkabeszüntetés a kilencvenes évek közepe óta.
A sztrájk legprominensebb támadója Pedro Solbes uniós gazdasági fõbiztos volt - írja a BBC News. Mindig hangoztattuk, a bérek alakulása a termelékenység és az infláció függvénye - mondta Solbes.

Közgazdászok szerint az IG Metall fémmunkás szakszervezetének sztrájkja veszélyeztetheti Németország bizonytalan gazdasági fellendülését és az ország versenyképességét, amellett, hogy drágulást idéz elõ. Ha túl magas bérekben állapodnak meg, akkor nõni fog a munkanélküliség, és átmenetileg megugrik az infláció - mondta a HypoVereinsbank szakértõje, Thomas Hueck.

Brüsszelben a legnagyobb félelmet az okozza, hogy a sztrájk tovább terjedhet, és az egész unió "lekoppintja" a német példát - írja a BBC News.

Ha a munkabeszüntetés elterjedt módszerré válik az unióban, az letörheti az európai gazdasági fellendülést - mondta az Európai Bizottság gazdasági és pénzügyi szekciójának elnöke, Johnny Akerlhom.

A hétfõi német sztrájk után kevés a remény a gyors megegyezésre. Amennyiben nem sikerül megállapodni, úgy a 60 ezer hétfõi sztrájkoló után a hét második felében további 25 ezer alkalmazott szünteti be a munkát a hét második felében 50 kisebb üzemben - figyelmeztet az IG Metall.

Márpedig a 3,3 százalékos javaslat és a munkások 6,5 százalékos követelése közötti különbséget nehéz lesz áthidalni a szakértõk szerint.

(Üzleti Negyed)

Ajánlat:

IG Metall - a sztrájkoló honlap

Korábban:

Sztrájkhullám Németországban: veszélyben a fellendülés
(2002. május 6.)
tüntetés ipar Európa Európai Unió Németország